CELEX: E2022P0003
Language: sk
Date: 2022-01-28 00:00:00
Title: Žaloba Dozorného úradu EZVO podaná 28. januára 2022 proti Islandu (Vec E-3/22) 2022/C 114/05

10.3.2022   
            
            
               SK
            
            
               Úradný vestník Európskej únie
            
            
               C 114/6
            
         
      Žaloba Dozorného úradu EZVO podaná 28. januára 2022 proti Islandu
      (Vec E-3/22)
      (2022/C 114/05)
      Dozorný úrad EZVO, ktorý zastupujú Ingibjörg-Ólöf Vilhjálmsdóttir, Ewa Gromnicka a Catherine Howdle, splnomocnení zástupcovia Dozorného úradu EZVO, Avenue de Arts 19H, B-1000 Brusel, Belgicko, podal 28. januára 2022 na Súd EZVO žalobu proti Islandu.
      Dozorný úrad EZVO žiada, aby Súd EZVO rozhodol, že:
      Island tým, že nezabránil:
      
                  a)
               
               
                  priamemu odstraňovaniu mŕtvych hospodárskych zvierat, odpadu z bitúnkov kategórie 3 a odpadu z domácich zakáľačiek na povolených skládkach na Islande bez predchádzajúceho spracovania v rozpore s článkom 12 písm. c), článkom 13 písm. c) a článkom 14 písm. c) nariadenia Európskeho parlamentu a Rady č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 v znení zmien a úprav na účely Dohody o EHP osobitnými a sektorovými úpravami uvedenými v prílohe I k uvedenej dohode,
                  ani
               
            
                  b)
               
               
                  zakopaniu mŕtvych hospodárskych zvierat a odpadu z domácich zakáľačiek (vrátane špecifikovaného rizikového materiálu kategórie 1), ak nie sú splnené podmienky článku 19 alebo 20 nariadenia č. 1069/2009, v rozpore s článkami 12, 13 a 14 nariadenia č. 1069/2009,
               
            si nesplnil svoje povinnosti:
      
                  a)
               
               
                  podľa článku 4 ods. 3 nariadenia č. 1069/2009 používať systém úradných kontrol s cieľom overiť, či príslušní prevádzkovatelia dodržiavajú požiadavky nariadenia č. 1069/2009 týkajúce sa odstránenia vedľajších živočíšnych produktov,
               
            
                  b)
               
               
                  podľa článku 4 ods. 4 písm. b) nariadenia č. 1069/2009 mať na svojom území primeraný systém, ktorým sa zabezpečí, aby sa vedľajšie živočíšne produkty odstraňovali v súlade s nariadením č. 1069/2009, ako aj
               
            
                  c)
               
               
                  podľa článku 32 ods. 1 nariadenia Komisie č. 142/2011 z 25. februára 2011, ktorým sa vykonáva nariadenie Európskeho parlamentu a Rady (EÚ) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu, a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté spod povinnosti veterinárnych kontrol na hraniciach podľa danej smernice, v znení zmien a úprav na účely Dohody o EHP osobitnými a sektorovými úpravami uvedenými v prílohe I k uvedenej dohode, prijať nevyhnutné opatrenia na kontrolu dodržiavania povinností príslušných prevádzkovateľov týkajúcich sa odstraňovania vedľajších živočíšnych produktov.
               
            
         Právna a skutková podstata veci a právny základ žaloby:
      
      
                  —
               
               
                  Dozorný úrad EZVO sa touto žalobou domáha určenia, že Island porušil svoje povinnosti vyplývajúce z právnych predpisov EHP, pokiaľ ide o odstraňovanie vedľajších živočíšnych produktov, najmä mŕtvych hospodárskych zvierat, odpadu z bitúnkov a odpadu z domácich zakáľačiek.
               
            
                  —
               
               
                  Porušenia, ktoré sú predmetom žaloby, boli odhalené počas vyšetrovacej misie, ktorú dozorný úrad EZVO uskutočnil v septembri 2013. Napriek tomu, že islandské orgány uznali nedostatky, a napriek ďalšej misii dozorného úradu EZVO uskutočnenej v júni 2018 a rozsiahlej korešpondencii, ktorá trvala viac ako deväť rokov a týka sa zámeru Islandu splniť uvedené povinnosti, tieto porušenia neboli zatiaľ napravené.
               
            
                  —
               
               
                  Dozorný úrad EZVO sa domáha určenia, že Island si tým, že nezabránil priamemu odstráneniu mŕtvych hospodárskych zvierat, odpadu z bitúnkov kategórie 3 a odpadu z domácich zakáľačiek na povolených skládkach bez prvotného spracovania a zakopaniu mŕtvych hospodárskych zvierat a odpadu z domácich zakáľačiek (vrátane špecifikovaného rizikového materiálu kategórie 1), nesplnil povinnosti, ktoré mu vyplývajú z nariadenia (ES) č. 1069/2009 a nariadenia Komisie (EÚ) č. 142/2011.